Tlačová správa

Bratislava, 7. jún 2022

**Ocenenie Roma Spirit spustilo 14. ročník!**

Už štrnástykrát má možnosť široká verejnosť nominovať (sa) na ocenenie Roma Spirit, ktoré zviditeľňuje inšpiratívne príbehy a aktivity, ktoré prinášajú riešenia výziev, ktorým čelia rómske komunity a celá naša spoločnosť.

Roma Spirit 2022 odštartoval tlačovou konferenciou v utorok 7. júna 2022 v Rakúskom kultúrnom fóre v Bratislave za účasti vyhlasovateľov a partnerov ocenenia. „Mám nádej, že aj vďaka Roma Spirit, sa spojíme vo svojej rovnosti a rovnakosti, necháme sa inšpirovať svojou rôznorodosťou a podporíme sa vo svojej jedinečnosti,“ vyhlásila na úvod Magdaléna Rothová, riaditeľka, Asociácia pre kultúru, vzdelávanie a komunikáciu (ACEC), producentka Roma Spirit.

Na ocenenie Roma Spirit 2022 je možné svojich favoritov nominovať do 7. septembra vyplnením online prihlášky na [www.romaspirit.sk](http://www.romaspirit.sk). *„Premýšľala som na tým, aké by bolo skvelé, keby sme v štrnástom ročníku mali možnosť čítať a prezerať si nominácie, ktoré sú hodnotové,“* vyslovila Janette Motlová, riaditeľka, Výskumný ústav detskej psychológie a patopsychológie. „*Myslím, že tento rok 2022 je špecifický v tom, že sa potrebujeme vrátiť k hodnotám, potrebujeme vzory, ktoré sú hodnotovo orientované, z ktorých vyžaruje ľudskosť a potreba spájania a nie polarizácie,“* dodala.

Vyhlasovateľmi ocenenia Roma Spirit 2022 sú Asociácia pre kultúru vzdelávanie a komunikáciu (ACEC), Úrad splnomocnenca vlády SR pre rómske komunity (ÚSVRK) a Rozhlas a televízia Slovenska (RTVS). Záštitu nad podujatím Roma Spirit 2022 prebrala prezidentka SR, Zuzana Čaputová.

„Považujem za dôležité oceniť prácu a vyjadriť vďaku tým, ktorí veria, že môžu meniť svet a prostredie, v ktorom žijú obyvatelia rómskych komunít a s osobným nasadením pomáhajú ľuďom žijúcim v pásme chudoby,“ vyjadrilJán Hero, splnomocnenec vlády SR pre rómske komunity. „Verím, že zviditeľníme aktivity, ktoré budú inšpiráciou aj pre iné organizácie a jednotlivcov a povzbudia aj ostatných, ktorí už pôsobia v komunitách alebo nad tým uvažujú,“ dodal.

*„Roma Spirit je krásny a zmysluplný projekt, ktorý každoročne aj prostredníctvom RTVS prináša príbehy spolupatričnosti, odvahy, tvorivosti. Zakaždým je vzrušujúce čítať nominácie na ocenenie – či už ide o jednotlivcov alebo kolektívy. Okrídlené srdce v dlaniach napokon vždy putuje k ľuďom, ktorí majú srdce na správnom mieste a otvorenú myseľ bez predsudkov,“* uviedla Marta Gajdošíkova, intendantka Dvojky (RTVS).

Zo všetkých právoplatne prijatých prihlášok vyberie 21 finálových nominácií [Prípravný výbor Roma Spirit](https://www.romaspirit.sk/o-projekte/roma-spirit/). O siedmych laureátoch 14. ročníka Roma Spirit, v kategóriách Mimovládna organizácia, Spoločnosť a zamestnávateľ, Obec a mesto, Osobnosť, Média, Kultúra a Čin roka, rozhodne medzinárodná Odborná porota a Porota čin roka.

Partnerom kategórie Čin roka je Rádio Expres, partnerom kategórie Médiá Nadácia otvorenej spoločnosti, partnerom kategória Mimovládna organizácia Karpatská Nadácia a partnerom kategórie kultúra Štátna vedecká knižnica v Prešove. Záznam zo slávnostného odovzdávania ocenení Roma Spirit 2022 odvysiela RTVS pri príležitosti Medzinárodného dňa ľudských práv.

O projekte:

Roma Spirit už od roku 2009 poukazuje, že pre spolužitie, šírenie rešpektu a búranie predsudkov a stereotypov je nesmierne dôležité porozumenie a spolupráca. Za uplynulé ročníky bolo na ocenenie Roma Spirit nominovaných 1844 aktivít, projektov, organizácií a výnimočných osobností. Ocenenie si prevzalo už 83 laureátov. Autorkou myšlienky Roma Spirit je Ľubomíra Slušná–Franz, prezidentka ACEC.

[www.romaspirit.sk](http://www.romaspirit.sk)

Asociácia pre kultúru, vzdelávanie a komunikáciu (ACEC) je mimovládna organizácia, ktorej poslaním je budovať porozumenie, podporovať medzinárodnú kultúrnu výmenu, vzdelávanie a vytvárať priestor pre prehlbovanie vzájomnej komunikácie. Vo svojej vzdelávacej činnosti sa ACEC zameriava na prípravu a uplatňovanie vzdelávacích a osvetových programov zameraných na sociálne znevýhodnené skupiny.

[www.acec.sk](http://www.acec.sk)

**Viac o Roma Spirit nájdete na**:

FB @slovensko.romaspirit,

IG @slovensko.romaspirit,

youtube Roma Spirit

Making of z 2021: https://www.youtube.com/watch?v=yzKaKqR8snI

Kontakt:

Michaela Miháliková

[mihalikova@acec.sk](mailto:mihalikova@acec.sk)

+421 948 014 269